Miikka Ruokanen:
 
Kahdeskymmenes sunnuntai helluntaista
Room. 4:16-25
 
Saarna Tuomasmessussa Helsingin Mikael Agricolan kirkossa 14.10.2007 Valtakunnallinen lähetys: Radio Dei

*Juuri äsken laulamamme laulu, vaikka se onkin amerikkalainen country-tyyppinen kappale, se on lempinimeltään "Udmurtia-hymni". Sitä laulettiin 1995 Keski-Venäjällä Udmurtiassa työpaikoilla, sairaaloissa, lastentarhoissa, seurakunnissa jne.
 
*Tänä viikonloppuna Helsingin kristillisellä opistolla ja Agricolan kirkolla vietetty Missio Uralin muisteluseminaaria: 1994 ja 1995 useita kymmeniä suomalaisia, etupäässä täältä Helsingin Tuomasmessusta, osallistui projektiluonteiseen lähetystyöhön sukukansojen keskuudessa kaukana Volgan mutkassa, Ural-vuorten tuntumassa.
 
*Miksi me muistelemme tällaista reilun vuosikymmenen lyhytaikaista, lopulta vain muutamien viikkojen mittaista tapahtumaa? Siksi, että se oli POIKKEUKSELLISEN MERKITTÄVÄ tapahtuma siihen osallistuneiden elämässä!
 
*Miksi se oli niin merkittävä tapahtuma. Meidät ihmiset on luotu sellaisiksi, että SUURINTA ILOA JA TYYTYVÄISYYTTÄ elämässä meille tuottaa ITSEÄMME SUUREMMAN PALVELUKSESSA oleminen! Ihmisessä on syvä sisäsyntyinen tarve kumartaa ja palvoa PYHÄÄ, kurottua itsensä ulkopuoliseen todellisuuteen, luottaa häneen, odottaa häneltä hyvää, palvella häntä.
 
*Lutherin selitys 1. käskyyn on psykologisesti erinomaisen osuva ja oikea: Ulkopuolelta tuleva ONNI ja TURVA on meidän jumalamme/Jumalamme. (SITEERAA Isoa Katekismusta erillisestä kopiosta.)
 
*Tämän päivän epistolassa myös Paavali antaa selkeän määritelmän siitä, mikä on Jumala:
-Hän on se, joka "kutsuu olemattomat olemaan". Tämä on täsmälleen Vanhan testamentin profeettojen ymmärrys siitä, mikä Jumala on: (esim. Jer. 10) "Herra on voimallaan luonut maailman. Hän on luonut kaiken. Epäjumalat, jotka eivät ole tehneet taivasta eivätkä maata, katoavat maan päältä ja taivaan alta." Vain sellainen, joka on luonut maailmankaikkeuden tyhjästä, ansaitsee nimen "Jumala". 
 
-Tämän päivän epistolasta opimme myös, mikä on Uuden testamentin määritelmä Jumalasta: "Abraham uskoi häneen, joka tekee kuolleet eläviksi", me "uskomme häneen, joka on herättänyt kuolleista Herramme Jeesuksen". Mikä tai kuka on Jumala? Jumala on KUKA TAHANSA, JOKA HERÄTTI JEESUKSEN KUOLLEISTA, vastaa Paavali. 
 
*Kristinusko alkoi liikkeenä, joka todistaa uuden luomisen, lopunajallisen aikakauden alkaneen Jeesuksen ylösnousemuksessa. Meillä, koko maailmalla ja koko luomakunnalla on TOIVO, koska uusi luominen on JO ALKANUT. Jeesuksen fyysinen, ruumiillinen ylösnousemus on historiallinen, materiaalinen todiste tästä uudesta aikakaudesta. Hänen ylösnousemuksensa on uuden, toisen luomisen ensimmäinen teko.
 
*Apostolien teot on täynnä tällaista todistusta:
-"Te surmasitte elämän ruhtinaan! Mutta Jumala herätti hänet kuolleista, me olemme sen todistajia."
-"Tästä saa koko Israelin kansa olla varma: Jumala on tehnyt Jeesuksen Herraksi ja Messiaaksi - tämän Jeesuksen, jonka te ristiinnaulitsitte."
-"Tämän Jeesuksen on Jumala herättänyt kuolleista; me kaikki olemme sen todistajia."
"Meidän isiemme Jumala on herättänyt kuolleista Jeesuksen, jonka te ripustitte ristinpuulle ja murhasitte. Jumala on korottanut hänet oikealle puolelleen Ruhtinaaksi ja Pelastajaksi - me olemme kaiken tämän todistajat."
 
*Juuri ylösnousemuksen vuoksi alettiin uskoa, että Jeesus on Jumalan Poika, tosi Jumala ja tosi ihminen. Juuri siksi hänen ristinkuolemansa ei ollut vain pyhän miehen traaginen oikeusmurha, vaan Jumalan Pojan sijaiskuolema koko maailman syntien edestä. 
 
*Kun me liitymme tähän alkukristittyjen todistajien ketjuun ja viemme kaikkialle maailmaan sanomaa Ylösnousseesta Ristiinnaulitusta, me julistamme TOIVOA luomakunnalle. Me ilmoitamme muille ja koko maailmalle, mikä on heidän tulevaisuutensa. Me tiedämme tällaisen valtavan salaisuuden: Jeesuksen ylösnousemuksen nojalla me jo tiedämme koko maailman ja luomakunnan historian LOPPUTULOKSEN! Me kuulutamme sen kaikille: Jumala, joka kutsui meidät olemattomuudesta olemiseen, ei ole epäonnistunut luomistyössään, vaikka maailmassa onkin niin paljon kärsimystä ja tuskaa. Hän on jo aloittanut uuden maailman luomisen Jeesuksen ylösnousemuksessa. Meillä on VARMA TOIVO!
 
*Meidän viikonvaihteessa koolla olleitten udmurttareiden kokemus todistaa: Jos haluat kokea todellisia ONNEN HETKIÄ, hakeudu Jeesuksen ja hänen evankeliuminsa palvelukseen! Monet meistä ajattelevat, että oikeanlainen itsetuntemus, itsensä löytäminen ja  itsensä toteuttaminen tekevät onnelliseksi. Ja tiettyyn määrään saakka näin onkin. Erilaiset terapiat ja itsetuntemuksen menetelmät ovat Jumalan lahja, ne kuuluvat terveeseen ihmisyyteen. Mutta SYVINTÄ ONNELLISUUTTA ne eivät tuo! Sen tuo vain se, että saat olla Jeesuksen palveluksessa!
 
*Ihmisestä on sanottu osuvasti, että hän on homo religiosus, parantumattomasti uskonnollinen olento. Kun hän on tätä, hän on homo exstaticus, itsensä ulkopuolelle suuntautunut eli ekstaattinen olento: hän etsii turvaa ja onnellisuutta itsensä ulkopuolelta, kuten Luther meitä opetti. Suurin onnellisuus tulee meidän ulkopuoleltamme, Jumalalta, jolta kaiken aikaa saamme kaiken. Monet hakevat syvintä onnea, ekstaasia huumeista, seksistä, viihteestä, omaisuuden ja rahan tavoittelusta, yhteiskunnallisesta arvostuksesta ja vallasta. Mutta YKSI ASIA ON VARMA: näitä tavoittelemalla kukaan ei ole koskaan tullut eikä tule todella onnelliseksi! Vain antamalla itsemme elävän Vapahtajamme Jeesuksen palvelukseen voimme tulle syvimmällä tavalla onnellisiksi!
 
*On aivan kuin me syvällä sisimmässämme aavistaisimme, että meidän on tämän maailman historian edessä tehtävä tili Ihmisen Pojalle siitä, miten käytimme lyhyen elämämme, miten investoimme aikamme, lahjamme - kaiken minkä saimme. Viimeisellä tuomiolla tuomarina ei ole Kolminaisuuden 1. persoona Isä, vaan Jeesus Kristus Ihmisen Poika! Hänelle me joudumme tekemään tiliä elämästämme.
 
*******
 
*Hyvät ystävä, sisar, veli. Onko Sinulla ollut koskaan elämässäsi sellaista hetkeä, että olisit halunnut KUOLLA?
 
*Minulla on ollut useitakin kertoja. Viimeksi se oli vahvana elokuun 1. päivä 2006, kun palasin vaimoni Junin kanssa kahden vuoden poikkeuksellisen intensiiviseltä työrupeamalta Kiinasta. Toimin Nanjingin teologisessa seminaarissa pappien kouluttajana maailman nopeimmin kasvavalle kirkolle. Olin niin syvästi onnellinen, "elämästä kyllikseni saanut", että ajattelin: Haluaisin kuolla onnellisena. Ja nyt olisi juuri sopiva hetki! Mutta kyllä tämä toive sittemmin on Junin ja minun elämässäni muuttunut rukoukseksi: "Herra, anna minun elää vielä toiset 50 v. kohtuullisen terveenä, jotta voimme palvella Sinua pitkään!"
 
*Ystäväni, kenties voit ajatella: "Olen niin heikko, niin epäpyhä ja jopa saastainen, ettei minusta voi tulla Jeesuksen ja hänen hyvän sanomansa palvelijaa." Mutta muista: maailmassa ei ole niin saastaista ihmistä, etteikö Jeesuksen pyhä veri voisi puhdistaa hänet villanvalkoiseksi tai valkoiseksi kuin puhdas lumi! Itse et voi muuttaa ja voittaa pahoja himojasi, ilkeyttäsi, itsekeskeisyyttäsi, ahneuttasi, epätoivoasi. Mutta Kristuksen Pyhä Henki voi polttaa pois ajattelu- ja tunnemaailmasi saastaista karstaa, puhdistaa ja korvata saastan yhä kasvavalla rakkaudella ja ilolla. Kristuksen Pyhä Henki voi täyttää sinut niin, että saat voimaa ja rohkeutta palvella Jeesuksen evankeliumin asiaa.
 
*Paavali sanoo: "Rakkaat ystävät! Kun kerran olemme saaneet tällaiset lupaukset, meidän tulee puhdistautua kaikesta ruumiin ja hengen saastaisuudesta ja Jumalaa peläten pyhittää elämämme kokonaan hänelle." (1. Kor. 7:1) 
 
*"Pyhittää" merkitsee Raamatun alkukielillä "erottaa Jumalan käyttöön". Tähän meidät on kutsuttu: erottamaan elämämme ennen muuta Jeesuksen ja hänen evankeliuminsa palvelukseen. Kerran viimeisellä tuomiolla meidän jokaisen on PAKKO astua tuomarinistuimen eteen. Saakoon silloin tuomarimme, Jeesus Ihmisen Poika, lausua: "Minähän tunnet sinut, ystäväni! Siinähän sinä olet, Mielikki, Juha, Olga, Aleksanteri! Vähässä sinä olet ollut uskollinen, minä panen sinut paljon haltijaksi. Tule Herrasi ilojuhlaan!" (Matt. 24:23)
 
*Ystävät, sisaret ja veljet: Me olemme tässä maailmassa valmistautuaksemme iankaikkisuutta varten. Kun me kerran Jumalan armosta pääsemme perille, ensimmäisen sekuntimme aikana taivaassa tulemme huudahtamaan: "Voi, miksi keskitin elämän niin täysin ajallisiin ja katoaviin asioihin - miksi en iankaikkisiin! Miksi sijoitin aikani ja energiani sellaiseen, mikä ei kestä ikuisesti!" 
 
Sisaret ja veljet. Meillä on vain yksi elämä ja pian se on ohitse. Vain mitä olemme tehneet Jeesukselle, kestää ikuisesti. - (HITAASTI) Vain mitä olemme tehneet Jeesukselle, kestää ikuisesti.